LSB Kelmės skyriaus narių išvyka į Lietuvos Veneciją
 

 

Ankstyvą spalio 8 -osios rytą Kelmės samariečiai vyko į ekskursiją. Maršrutas buvo pasirinktas persvarsčius kelis variantus. Visi nutarė, kad Švėkšna, Kintai, Mingės kaimas, plaukiojimas laivu bus tinkamiausias baigiantis šiltąjam sezonui.Kadangi šiais metais suėjo 20 metų, kaip įkurtas LSB Kelmės skyrius, tai ši išvyka buvo tarsi preliudija oficialiai samariečių organizacijos šventei, kuri vyks lapkričio 18 dieną. Kelmiškiai samariečiai, kurių daugelis vyko su savo šeimos nariais, aplankė Švėkšnos dvarą, kurį 1880 metais pastatydino grafas A.Pliateris ir pavadino savo žmonos garbei ,,Genovaite", pasivaikščiojo po miestelį, apžiūrėjo Šv.apaštalo Jokūbo bažnyčią.Tolimesnis maršrutas tęsėsi į Kintų girininkiją, kur auga labai įspūdinga dviliemenė didžioji tuja. Medžio aukštis apie 19 metrų, kamieno skersmuo apie 1,3 m, ji kiekvienais metais paauga keletą centimetrų į aukštį ir plotį.Tikslių duomenų kas ir kada pasodino Kintuose šią įspūdingą tują nėra. Visus lankytojus domina šios galiūnės amžius, todėl turistinių firmų gidai, norėdami labiau sudominti turistus, linkę skaičius padidinti. Vietiniai gyventojai šį medį atsimena jau kaip „didelį“. Sekantis kelionės ,,objektas" buvo Mingės kaimas. Pasivaikščioję po Lietuvos Venecija vadinamą gyvenvietę visi sulipo į laivą ir tęsė kelionę vandeniu.Laivo kapitonas plukdė Nemunu iki Marių ir atgal, šiek tiek stabtelėjo Krokų Lankoje, kur Marių žuvys atplaukia neršti. Įdomi šio ežero vardo atsiradimo istorija. Kartą pievoje ganėsi gyvuliai. Po truputį artėjo juodi debesys. Ir pradėjo lyti kaip iš kibiro. Pieva vis tvino ir tvino… gyvuliai pradėjo skęsti. Jie šaukė „krio krio“… Gyvuliai nuskendo ir pagal jų kriokimą ežeras buvo pavadintas Krokų lanka. O, kad iškylautojai laive nesušaltų samariečių virėjos į kelionę įdėjo karštos žirnių košės, kurios skonį visi labai gyrė. Važiuojant atgalios autobuse visi dalijosi dienos įspūdžiais, nepamiršdami ir organizacinių reikalų. Visi vieningai sutarė, kad tokios išvykos visiems labai reikalingos, todėl ir nusprendė jas daryti kiekvienais metais.

